בית מגדלור

בית מגדלור הוא בניין משרדים ובית מלון בשכונת לב תל אביב שבתל אביב-יפו. הבניין תוכנן על ידי האדריכלים אריה אלחנני וניסן כנען. בניית הבניין החלה ב-1969 אך הסתיימה רק בשנת 1985. בשנים 2016 עד 2018, עברה מעטפת הבניין שיקום וחידוש, לאחר תקופה ארוכה בה הצטברו בה נזקים. ביוני 2025 נפגע הבניין מטיל איראני.

 היסטוריה 
250px|ממוזער|שמאל|קולנוע מגדלור ובית זסלבסקי ברחוב בן יהודה 1, שנהרסו לטובת הקמת בית מגדלור
250px|ממוזער|שמאל|בית מגדלור יוני 2025, לאחר פגיעת הטיל האיראני
"בית מגדלור" קרוי על שם "קולנוע מגדלור" ההיסטורי אשר נחנך ב-23 בפברואר 1935 באותו מקום, עם הקרנת הסרט "שירת הגולים". והקרנה ראשונה של יומני כרמל. את הפקת היומן הראשון מימן "קולנוע מגדלור" לאחר שבעל הקולנוע ביקש לתעד את בניית הקולנוע ולכן שילם עבורו. היומן כלל גם תיעוד של שיטפונות החורף הקשים באותה שנה, ההכנות למכביה והנחת אבן הפינה לבית המהנדס.

בשנת 1963 קבוצת משקיעים יהודים מדרום אמריקה בראשות בנימין ציטרון, יהודי-ברזילאי, התאגדה לצורך הקמת פרויקט נדל"ן בפינת הרחובות אלנבי ובן יהודה באמצעות חברה בשם "אל-בן חברת רכוש והשקעות בע"מ" (אל-בן נבחר כקיצור של אלנבי ובן יהודה). לשם כך רכשה את קולנוע "מגדלור" והבניין הסמוך ברחוב בן-יהודה 1, במטרה להרוס אותם לבנות מבנה חדש במקום. בית הקולנוע נסגר בסוף 1963, ואחר כך הוחל בהריסת המבנים, אך הפרויקט נעצר זמן קצר אחר כך, בטרם נהרסו המבנים בשלמותם, בעקבות מותו של היזם בנימין ציטרון ב-1965. עיכובים נוספים נגרמו עקב קשיים בפינוי הדיירים והחנויות במבנים שנרכשו, כולל שורה של שלושה מבני מגורים בגב המגרש (ברחוב אידלסון 6-8) שבמקומם נבנה חניון רב קומות עבור הפרויקט.

באפריל 1966 התארגנה מחדש קבוצת המשקיעים והציגה את התוכנית למתחם, בתוכנן של האדריכלים אריה אלחנני וניסן כנען, הכולל ארבע קומות מסחר (שאחת מהם תת-קרקעית), שבמרכזה פסאז' עם כניסות משלושה כיוונים, שמכל המבנה המסחרי תוכנן בניין משרדים בן 14 קומות. אך המיתון ב-1966 עיכב שוב את המשך יישום התוכנית. בסוף 1969 רכש את הפרויקט איש העסקים אריה פאלוך, ניצול שואה יליד פולין שעשה את הונו לאחר המלחמה בסחר ביהלומים, ייצור תכשיטים וייזום פרויקטים של נדל"ן בפרנקפורט. פאלוך שינה את התוכנית כך שבמקום בניין משרדים יוקם בית מלון מעל השטח המסחרי. ב-6 באוקטובר 1969 נערך טקס הנחת אבן הפינה לפרויקט. באוגוסט 1970⁩ נבחרה חברת סולל בונה כקבלן הראשי.

יוסף פאלוך, בנו של אריה פאלוך. קיבל עליו את ניהול חברת "אל־בן" בעלת הפרויקט, ובשנת 1972 חתם על הסכם עם חברת מלונות שרתון לניהול המלון. במקביל נערך מסע פרסום לשיווק השטחים המסחריים בפרויקט. בפועל רק ארבע קומות המסחר של הפרויקט הושלמו והם נחנכו ב-9 ביולי 1974. אחר מלחמת יום הכיפורים. קמה ועדה לוויסות הבניה, שאישרה בנייה רק לצרכים ביטחוניים ובניית המלון הוקפאה. ולא אושרה גם בניית מבנה החניון ברחוב אידלסון. קומות המסחר אכלסו בעיקר משרדים בהם משרדי הקונסוליה הצרפתית, חברות נסיעות, חברות ביטוח וסניף בנק לאומי אך הייתה תחלופה של חנויות למסחר קמעונאי, מאחר שהאזור ירד מקרנו כאזור המסחר של תל אביב.

בשנת 1978 אושרה הקמתו של בית המלון, אך משרד התירות דרש שבמקום יוקם מלון עממי בן 3 כוכבים ולא מלון יוקרה, עקב המחסור במלונות אלו בתל אביב. משפחת פאלוך סרבה וביקשה לחזור לתוכנית המקורית להקים מגדל משרדים. באפריל 1980 חתמה על עסקת קומבינציה עם חברת "אזורים", שקיבלה 59% משטחי המשרדים תמורת בניית המבנה. אולם הבנייה החלה רק בסוף 1983 והושלמה ב-1986. בינתיים השטחים המסחריים בפרויקט התיישנו ודרשו שיפוץ. בין שוכרי המשרדים היו חברות תעופה זרות (בהם: לופטהנזה, סוויסאייר וסקנדינביאן איירליינס) והמחלקה הכלכלית של שגרירות ארצות הברית בישראל.

חברת "אל-בן" שהקימה את הפרויקט הפכה לחברה ציבורית והנפיקה מניות ואיגרות חוב. לאחר שנקלע לקשיים מכרה בשנים 2001–2004 את רוב השטחים שהחזיקה במבנה.

בשנת 2016 החלה קבוצת רשף לשקם ולחדש את בית מגדלור. העבודה הסתיימה בשנת 2018פרויקטי דגל - בר קיימא - רשף גרופ.

ביוני 2025, במהלך מבצע עם כלביא ובעקבות המתקפה האיראנית על ישראל, נפגע המבנה בעקבות פגיעת טיל בליסטי בקרבתו.

 מבנה 
הבניין בן 16 קומות וגובהו 58 מטר. הוא נבנה בסגנון המודרניזם. הוא עשוי מבטון, וצבע חזיתו לבן בשילוב חום בהיר. בצד המערבי של הבניין יש מעלית חיצונית מהירה המגיעה לראשו. בית מגדלור משמש כבניין משרדים ורוב המשרדים בו מושכרים על ידי חברות מסחריות. חלק מהחדרים מאוכלסים על ידי המחלקות של שגרירות צרפת והקונסוליה של רוסיה. רשת מלונות בראון מפעילה בחלק מהמגדל את מלון "לייטהאוס" (Lighthouse, "מגדלור" באנגלית), ובקומת הקרקע את מלון הכמוסות "WOM אלנבי".

קישורים חיצוניים


 הערות שוליים 

קטגוריה:תל אביב-יפו: בנייני משרדים
קטגוריה:תל אביב-יפו: בתי מלון
מגדלור